ຫີບບັນທຶກ ການບິນ ຂອງເຮືອບິນໂດຍສານ ທີ່ຕົກລົງ ໃນຣັດເຊຍ ໄດ້ຮັບຄວາມເສຍຫາຍ ຢ່່າງໜັກ
ສາເຫດຂອງເຮືອບິນຕົກຍັງບໍ່ທັນຮູ້ເທື່ືອ, ແຕ່ລົມທີ່ພັດແຮງ ອາດເປັນສາເຫດສຳຄັນຂອງເຫດຮ້າຍດັ່ງກ່າວ.
ບັນດາຜູ້ຊ່ຽວຊານດ້ານການບິນໄດ້ເລີ່ມສືບສວນສອບສວນ ເຮືອບິນຂອງສາຍການບິນ FlyDubai ທີ່ໄດ້ຕົກໃນຕອນເຊົ້າ ຂອງວັນເສົາທີ່ຜ່ານມາໃນພາກໃຕ້ຂອງປະເທດ ຣັດເຊຍ, ເຮັດໃຫ້ຜູ້ໂດຍສານແລະ ພະນັກງານຢູ່ໃນເຮືອບິນທັງໝົດ 62 ຄົນເສຍຊີວິດ ແນວໃດກໍຕາມ, ບັນດາເຈົ້າໜ້າທີ່ການບິນ ຣັດເຊຍ ໄດ້ກ່າວ ວ່າ ເຮືອບິນມີກ່ອງບັນທຶກຂໍ້ມູນ 2 ກ່ອງ ໄດ້ຮັບຄວາມເສຍຫາຍ ຢ່າງແຮງ ແລະ ໄດ້ເຕືອນວ່າ ມັນອາດໃຊ້ເວລາຫຼາຍເດືອນ ທີ່ ຈະກອບກູ້ຂໍ້ມູນທີ່ນຳໄປສູ່ສາເຫດຂອງການຕົກຂອງເຮືອບິນໄດ້ ບັນດານັກສືບສວນສອບສວນຈາກ ຣັດເຊຍ, ສະຫະລັດ ອາເມຣິກາ ແລະ ສະຫະລັດ ອາຣັບ ເອມີເຣດສ໌ ໄດ້ໃຊ້ເວລາໃນວັນອາທິດວານນີ້ ຊອກຫາຮ່ອງຮອຍ ຂອງການຕົກ ຈາກຊາກຫັກພັງຂອງເຮືອບິນລຳນັ້ນ ສາເຫດຂອງການຕົກແມ່ນຍັງບໍ່ທັນຮູ້ເທື່ືອ, ແຕ່ລົມທີ່ພັດຢ່າງຮຸນແຮງ ອາດເປັນສາເຫດ ທີ່ເຮັດໃຫ້ເຮືອບິນລຳດັ່ງກ່າວຕົກ ໃນຂະນະດຽວກັນ, ຜູ້ທີ່ອາໄສຢູ່ໃນເມືອງທີ່ໃກ້ຄຽງໄດ້ນຳເອົາດອກໄມ້ ແລະ ໄຕ້ທຽນ ຢູ່ສະຖານທີ່ໄວ້ອາໄລທີ່ຕັ້ງຂຶ້ນຢູ່ທາງເຂົ້າສູ່ສະໜາມບິນໃນເມືອງ Rostov-on-Don ເຈົ້າໜ້າທີ່ສະໜາມບິນໄດ້ກ່າວໃນວັນອາທິດວານນີ້ວ່າ ພວກເຂົາເຈົ້າໄດ້ມີແຜນ ທີ່ຈະ ເປີດຄືນການໃຊ້ງານຂອງສະໜາມບິນໃນວັນຈັນມື້ນີ້ ຖ້ຽວບິນ 98 ຂອງສາຍການບິນ FlyDubai ແມ່ນເຮືອບິນ Boeing 737 ຖືກໃຊ້ງານໄດ້ ພຽງ 5 ປີເທົ່ານັ້ນ ແລະ ໄດ້ຮັບການບຳລຸງຮັກສາເປັນຢ່າງດີໃນຕົ້ນປີນີ້ ສາຍການບິນ ດັ່ງກ່າວ, ເຊິ່ງໄດ້ເລີ່ມການປະຕິບັດການໃນປີ 2009, ມີສະຖິຕິດ້ານຄວາມປອດໄພ ທີ່ ແຂງແຮງ ດ້ວຍອຸບັດເຫດຂອງວັນເສົາທີ່ຜ່ານມານີ້ ໄດ້ເປັນເຫດການທີ່ຮ້າຍແຮງ ເຖິງ ແກ່ຊີວິດ ຄັ້ງທຳອິດ ໃນປະຫວັດຂອງສາຍການບິນລາຄາປະຫຍັດນີ້